**TIEDOT LUOTTAMUKSELLISIA 27.2.2014 KLO 19 SAAKKA**

**Koko Suomi leikkii -hanke:
Pilottivaiheessa kokeiltiinTerhokerhoja**

*Koko Suomi leikkii* on Suomen Kulttuurirahaston käynnistämä ja rahoittama kolmevuotinen hanke. Sen tarkoituksena on luoda jokaiseen Suomen kuntaan Terhokerho-niminen sukupolvien kohtaamispaikka, jossa 5–10-vuotiaat lapset ja eri-ikäiset aikuiset voivat yhdessä kokea leikin ja mielikuvituksen riemua. Kiireetön yhdessäolo ja sukupolvien välisen sillan rakentaminen tuovat elämään iloa ja hyvinvointia.

Hankkeen yhteistyökumppaneina ja käytännön toteuttajina toimivat Mannerheimin Lastensuojeluliitto (MLL) ja Suomen Punainen Risti (SPR).

Koko Suomi leikkii -hanketta on edeltänyt lokakuusta 2013 alkaen pilottivaihe, jonka aikana tulevaa toimintaa on kokeiltu neljällä paikkakunnalla: Muuramessa, Tampereella, Turussa ja Tuusulassa. Lisäksi Helsingissä on toteutettu opinnäytetyönä toimintakokonaisuus, jota on hyödynnetty hankkeen osana.

Suunnittelussa kuunneltiin monia ääniä

Piloteissa on testattu erilaisia sukupolvia yhdistävän toiminnan muotoja käytännössä. Mukana testaamassa on ollut lapsia, heidän vanhempiaan ja isovanhempiaan sekä MLL:n ja SPR:n nykyisiä ja myös aivan uusia vapaaehtoisia. Pilottikohteiden toimintaa on dokumentoitu ja arvioitu havainnoimalla sekä osallistujilta ja vapaaehtoisilta palautetta kysyen.

Kukin pilotti käynnistettiin työpajoissa, joissa yhdessätekemistä ideoitiin MLL:n ja SPR:n piirityöntekijöiden, paikallisyhdistysten ja -osastojen toimijoiden sekä muiden vapaaehtoisten kanssa. Työpajan jälkeen järjestöjen hanketyöntekijät ovat yhdessä kunkin pilottikohteen avainhenkilöiden kanssa suunnitelleet toiminnan konkreettisen käynnistämisen.

Mitä piloteista opittiin?

Pilottien kautta saatiin hyödyllistä tietoa mm. siitä, millaisista puuhista lapset erityisesti pitävät, millaisen toiminnan vetäminen on vapaaehtoisille mukavaa ja miten kerhoihin löydetään innostuneita osallistujia.

Vapaaehtoisten kannalta erityisen tärkeäksi osoittautui se, että mukaan lähtemisen kynnys on mahdollisimman matala. Tekemisen pitää olla helppoa eikä siihen sitoutuminen saa olla liian kuormittavaa. Lapset taas nauttivat eniten hyvin tavallisista asioista. Tärkeintä on saada olla ja tehdä yhdessä aikuisten kanssa sekä kokea, että aikuisilla on aikaa ja halua kuunnella lasta.

Muuramen pilotti: Tarinatupa eskarissa ja iltapäiväkerhossa

* Pilotin kärkiteemoiksi oli valittu perinne ja tarinankerronta. Seniorit kertoivat lapsille muistoja ja tarinoita oman elämänsä varrelta. Muisteluiden ohella saatettiin lukea myös aiheeseen liittyviä kirjoja, ja lapset saivat puolestaan kertoa omia lempiasioitaan ja muistojaan.
* Toimintaa testattiin Niittyahon koulun esikouluryhmässä ja iltapäiväkerhossa yhteensä viisi kertaa joulukuussa 2013 ja tammikuussa 2014.
* Osallistujina ovat olleet eskari- ja iltapäiväkerhojen lapset ja opettajat sekä vapaaehtoiset seniorit.
* Lapsista erityisen mukavaa oli se, kun muistojaan kertonut seniori oli kiinnostunut ja kyseli myös lasten mielipiteitä ja tarinoita. Lapsiryhmän oman opettajan mukanaolo helpotti vapaaehtoisten seniorien tehtävää.

Tampereen pilotti: Koko perheen hyvän olon jooga perhetalo Laivapuistossa

* Pilotin kärkiteemoiksi oli valittu kiireettömyys ja yhdessäolo. Vetäjä kertoi tarinaa, johon liitettiin sopivissa kohdissa yksinkertaisia joogaliikkeitä.
* Toimintaa testattiin MLL:n Tampereen osaston perhetalo Laivapuistossa yhteensä kymmenen kertaa, marraskuusta 2013 alkaen.
* Osallistujat ovat olleet lapsia vanhempineen ja isovanhempineen.
* Hyvän olon joogassa lapset nauttivat sylissä olosta ja siitä, että olivat lähellä vanhempiaan.
* Kokeilun pohjalta luodaan hyvän olon joogaan pohjautuva malli, jota vapaaehtoisen on helppo ohjata.

Turun pilotti: Muistopaja vapaaehtoistoiminnan keskus Pikku-Heiskassa

* Pilotin kärkiteemoiksi oli valittu perinne ja leikki. Seniorit opettivat lapsille omasta lapsuudestaan tuttuja leikkejä ja kertoivat muistojaan kirjasta luetun sadun pohjalta.
* Toimintaa testattiin MLL:n Varsinais-Suomen piirin vapaaehtoistoiminnan keskuksessa Pikku-Heiskassa yhteensä viisi kertaa joulukuussa 2013 ja tammikuussa 2014.
* Senioreiden joulun alla opettama joulukorttileikki oli lasten keskuudessa hitti, jota haluttiin leikkiä myös seuraavalla tapaamiskerralla.

Tuusulan pilotti: Satuseikkailu Hyrylän kirjastossa

* Pilotin kärkiteemoiksi oli valittu matalan kynnyksen taidetoiminta. Tapaamisissa kerrottiin satu, jonka pohjalta askarreltiin erilaisia hahmoja, maalattiin ja rakennettiin draama tai leikki.
* Toimintaa testattiin Hyrylän kirjaston satuhuone Laurassa yhteensä neljä kertaa joulukuussa 2013 ja tammikuussa 2014.
* Mukana on ollut lapsia vanhempineen ja isovanhempineen sekä vapaaehtoisia senioreita.
* Lapset pitivät erityisesti hahmojen luomisesta ja niillä leikkimisestä. Hahmoilla myös näyteltiin.

Helsingin pilotti: Tanssituokio perhekeskus Rinkelissä

* MLL:n perhekeskus Rinkelissä järjestetyissä tuokioissa harjoiteltiin tanssia ja liikettä itseilmaisun ja mielikuvituksen käytön muotona. Tuokiot olivat ohjattuja, mutta lapset saivat vaikuttaa paljon siihen, mitä tehtiin ja miten. Samalla kokeiltiin erilaisia tapoja ottaa lapset mukaan tanssituokioiden suunnitteluun: yksilö- ja ryhmähaastatteluita, lasten keskinäisiä haastatteluja ja mitta-asteikkoja.
* Joulukuun alussa käynnistynyt kokeilu jatkui yhteensä kahdeksan kertaa ja päättyi vanhemmille esitettyyn tanssiteokseen.
* Kokeilussa on mukana kahden Myllypuron alakoulun yhteinen 6–9-vuotiaiden iltapäiväkerho, yhteensä parikymmentä lasta. Toimintaa ohjasivat Diakonia-ammattikorkeakoulun opiskelijat ja siitä tehtiin opinnäytetyö
* Liike on lapsille luontaista ja mieluisaa. Monelle myös esiintyminen osoittautui tärkeäksi jutuksi, vaikka vähän jännittikin.

**Lisätietoja piloteista:**

Koko Suomi leikkii -hankkeen projektipäällikkö Tarja Satuli-Kukkonen,
p. 040 524 0888, tarja.satuli-kukkonen@mll.fi

Koko Suomi leikkii -hankkeen projektikoordinaattori Eevamaija Paljakka-Sippola
p. 050 4380557, Eevamaija.Paljakka-Sippola@mll.fi